b'\n_START_ARTICLE_\nS\xc3\xb8ren Georg Abel\n_START_SECTION_\nElulugu\n_START_PARAGRAPH_\nTema vanemad olid Telemargi Mo koguduse \xc3\xb5petaja Hans Mathias Abel ja Elisabeth Knuth Normann (1737\xe2\x80\x931817). Hiljem kolis perekond Gjerstadi, kus isa sai pastori koha. _NEWLINE_Aastal 1788 l\xc3\xb5petas ta Taanis Helsing\xc3\xb8ri ladina kooli, mis pidi andma parima v\xc3\xb5imaliku hariduse, ning 1792 sai Kopenhaageni \xc3\xbclikoolist candidatus theologi\xc3\xa6 kraadi. _NEWLINE_Aastast 1794 oli ta personaalkaplan oma isa juures, kes oli Gjerstadi koguduse \xc3\xb5petaja. Ta oli isale heaks toeks. Kopenhaagenis \xc3\xb5ppides oli S\xc3\xb8ren Georg nakatunud uutest, valgustusaja ja Prantsuse revolutsiooni ideedest, mida isal oli raske aktsepteerida. Ta austas m\xc3\xb5istuslikku ja kasulikku ning kuulutas kindlat usku inimese v\xc3\xb5imesse lahendada elu saladusi m\xc3\xb5istuse abil. Tema algatusel asutas isa raamatukogu (lugemisringi), kus oli nii kasulikke raamatuid p\xc3\xb5lluharimise ja loomakasvatuse parandamisest ning juurvilja- ja puuviljakasvatuse t\xc3\xb5hustamisest ning muudest praktilistest asjadest kui ka kristliku sisuga raamatuid. See oli \xc3\xbcks Norra esimesi raamatukogusid. _NEWLINE_S\xc3\xb8ren Georg Abel osales aktiivselt \xc3\xbcmbruskonna linnade, eriti Ris\xc3\xb8ri seltskonnaelus. Ta tutvus Ris\xc3\xb8ri rikkaima mehe, reederi ja kaupmehe Niels Henrik Vaxild Simonseni vanima t\xc3\xbctre Anne Mariega. Neiu oli seitsmeaastasena ema kaotanud ja kasvanud \xc3\xbcles luksuses kahe v\xc3\xb5\xc3\xb5rasemaga. Et temaga abielluda, pidi ta taotlema endale eraldi t\xc3\xb6\xc3\xb6kohta. Aastast 1799 oli ta Finn\xc3\xb8y koguduse \xc3\xb5petaja Ryfylkes. Aastal 1800 ta abiellus Anne Mariega. Ka Finn\xc3\xb8yl asutas ta lugemisringi. Nende esimene poeg Hans Mathias sai nime oma isapoolse vanaisa j\xc3\xa4rgi ja teine poeg Niels Henrik, kellest sai kuulus matemaatik, emapoolse vanaisa j\xc3\xa4rgi._NEWLINE_P\xc3\xa4rast Hans Mathias Abeli surma 1803 sai S\xc3\xb8ren Georgist suvel 1804 isa j\xc3\xa4rglane Gjerstadis. Ta v\xc3\xb5eti s\xc3\xbcdamlikult vastu, sest rahvas oli armastanud tema isa ning S\xc3\xb8ren Georgi m\xc3\xa4letati targa ja algatusv\xc3\xb5imelise noormehena. Ta asus seal innukalt t\xc3\xb6\xc3\xb6le ja p\xc3\xbc\xc3\xbcdis rahva elu parandada. Aastal 1810 asutas ta heategevusseltsi Det Gierrestadske oc S\xc3\xb8nnel\xc3\xb8vske Sogneselskap. See selts kutsus rahvast \xc3\xbcles parandama oma p\xc3\xb5llumajandust, kasvatama ravimtaimi ja viljapuud, valmistama kodus r\xc3\xb5ivaid ja palju muud. Inimesed, kes olid leeris v\xc3\xb5i pulmas kodus valmistatud r\xc3\xb5ivastes, said tasu. Selts t\xc3\xb5i Gjerstadi k\xc3\xbcbarategija ning \xc3\xbcks poiss saadeti Christianiasse parkaliks \xc3\xb5ppima. Rajati ka \xc3\xbchine seemneviljaait koos kartulikeldriga. Ta vaktsineeris oma koguduse liikmeid r\xc3\xb5ugete vastu. Ta rajas tellisetehase ja t\xc3\xb5rvap\xc3\xb5letusahju. Ta korraldas vaestehoolekannet ja \xc3\xbcldist haridust. N\xc3\xa4lja- ja s\xc3\xb5ja-aastatel 1809\xe2\x80\x931812 levitas ta retsepte p\xc3\xb5ld-kapsasrohust pudru keetmiseks ja leiva k\xc3\xbcpsetamiseks. Ta veenis k\xc3\xbclarahvast mitte s\xc3\xb6\xc3\xb6ma hobuseliha. Hiljem hakati selliseid ratsionalistlikke pastoreid nimetama kartulipastoriteks. Kui ta k\xc3\xbcla peal saake kontrollis, et preemiaid v\xc3\xa4lja anda, abistasid teda pojad. Ta oli tihedas kontaktis \xc3\xbcleriigilise seltsiga Det Koninglige Selskab for Norges Vel ja selle v\xc3\xa4ljaandega Budstikken._NEWLINE_Gjerstadis s\xc3\xbcndis tal kolm poega ja \xc3\xbcks t\xc3\xbctar._NEWLINE_Aastal 1813 sai ta Dannebrogi ordeni teenete eest rannakaitse alal. _NEWLINE_Ta esindas 1814. aasta erakorralises Stortingis ja teises korralises Stortingis 1818 Nedenesi maakonda (1815. aasta Stortingisse teda ei valitud). Kuigi ta pooldas \xc3\xbchinemist Rootsiga 20. oktoobril 1814, peeti teda patrioodiks, kellel on juured vanas ajas. 1814. aasta s\xc3\xbcgisel kutsus ta enne otsustavat h\xc3\xa4\xc3\xa4letust m\xc3\xb5ned talupoegadest parlamendiliikmed pun\xc5\xa1\xc5\xa1i jooma, et veenda neid enda eeskujul h\xc3\xa4\xc3\xa4letama. Poliitilist arutelu eraviisilisel kogunemisel peeti peaaegu pettuseks, ja alkoholi tarvitamine niisugusel puhul oli laiduv\xc3\xa4\xc3\xa4rne. Abeli k\xc3\xa4itumist laideti karmilt, kuid h\xc3\xa4\xc3\xa4letus oli talle edukas. K\xc3\xbcsimuse all oli (Rootsi) kuninga veto Norra kodakondsuse asjus, mida Abel vastustas. Abel vastustas \xc3\xa4gedalt Nicolai Wergelandi raamatut "Danmarks politiske Forbrydelser mod Norge" (1816).       _NEWLINE_Tuntud on eelk\xc3\xb5ige tema katekismuseseletus "Religions-Sp\xc3\xb8rgmaal med Svar, indrettede efter de Unges Fatte-evne" (\'Usu\xc3\xb5petusek\xc3\xbcsimused vastustega, noorte arusaamisv\xc3\xb5imele kohandatud\'; Kopenhaagen 1806), kus ilmneb tema m\xc3\xb5istusp\xc3\xa4rane arusaam kristluse dogmadest. Raamatus on 337 k\xc3\xbcsimust. Seda anti k\xc3\xbcmne aasta jooksul v\xc3\xa4lja viis tr\xc3\xbckki. Kuigi raamat ei saanud ametlikku heakskiitu, oli ta leeris Henrik Pontoppidani pietistliku valgustuse vaimus laialt kasutusel. Christiania \xc3\xbclikooli teoloogia\xc3\xb5ppej\xc3\xb5ud professor Svend Borchmann Hersleb ja lektor Stener Johannes Stenersen olid Nikolaj Frederik Severin Grundtvigi j\xc3\xa4rgijad; Stenersen pidas Abeli katekismust vale m\xc3\xb5tlemise ja eksliku teoloogia halvimaks n\xc3\xa4iteks. Ajalehes Det Norske Nationalblad (mis oli riigi suurim ajaleht) v\xc3\xb5ttis ta selle \xc3\xbcksipulgi ette, kritiseerides seda kolmek\xc3\xbcmnel lehek\xc3\xbcljel l\xc3\xa4bi mitme numbri. Abel olevat hukutanud 10 000 hinge (viie tr\xc3\xbcki eksemplaride arv korrutatud kahe lugejaga raamatu kohta). Abel avaldas vastulause ja leidis ka toetajaid, kuid Stenerseni seisukoht j\xc3\xa4i peale. Ajalehtedes hakati Abelit pilkama._NEWLINE_Et ta p\xc3\xb6\xc3\xb6ras liiga v\xc3\xa4he t\xc3\xa4helepanu Veg\xc3\xa5rshei kogudusele, lahutati see 1812 Gjerstadi kihelkonnast ja liideti Holti kihelkonnaga._NEWLINE_Kui Abel veebruaris 1818 j\xc3\xa4lle parlamenti l\xc3\xa4ks, l\xc3\xa4ks parlamendis l\xc3\xa4bi tema ettepanek asutada veterinaarkool. Debatis \xc3\xb5petatud koolide seaduse \xc3\xbcle oli ta k\xc3\xb5ige suurem uuenduste kaitsja; peale j\xc3\xa4i kreeka keele klassi\xc3\xb5petaja s\xc3\xbcsteemi pooldava kreeka keele professori Georg Sverdrupi seisukoht, kuid riigin\xc3\xb5unik Niels Treschow hoolitses selle eest, et vastav otsus ei saaks kuninga heakskiitu._NEWLINE_Abel s\xc3\xbc\xc3\xbcdistas parlamendi k\xc3\xb5netoolist m\xc3\xb5jukat metallit\xc3\xb6\xc3\xb6sturit Carsten Ankerit, et too kohtleb oma t\xc3\xb6\xc3\xb6lisi halvasti ning keeldub neile maksmast lubatud pensioni, kasutades parlamendiliikmest juristi abi. Seda tajuti r\xc3\xbcnnakuna kogu parlamendile, ning kuna Abel ei n\xc3\xb5ustunud vabandust paluma ega oma s\xc3\xb5nu tagasi v\xc3\xb5tma, \xc3\xa4hvardas teda parlamendiliikme kohalt tagandamine. \xc3\x9clemkoda Odelstinget leidis, et see protseduur oleks ressursi raiskamine, mist\xc3\xb5ttu asi j\xc3\xa4i sinnapaika. Tema poliitiline karj\xc3\xa4\xc3\xa4r l\xc3\xb5ppes ebasoosingus. Septembris 1818 lahkus ta parlamendist ning hakkas jooma rohkem kui kunagi varem._NEWLINE_K\xc3\xbcla kuulujuttude j\xc3\xa4rgi abikaasade suhted l\xc3\xb5puks halvenesid ning naine, kes armastas pidutseda, hakkas varakult jooma. Pastoraadis joodi palju, eriti pastori \xc3\xa4raolekul. Anne Marie Abel korraldas galantseid balle, kuhu v\xc3\xb5is koguneda sada inimest. P\xc3\xa4rast rikkalikku \xc3\xb5htus\xc3\xb6\xc3\xb6ki tantsiti viiuli ja klarneti saatel hommikuni. V\xc3\xa4hem hoolis proua Abel oma lastest. Ka pastor j\xc3\xb5i, kuid pigem omaette. L\xc3\xb5puks ei tahtnud proua Abel oma abikaasat enam n\xc3\xa4ha, ja r\xc3\xa4\xc3\xa4giti, et too oleks surnud oma roojas, kui k\xc3\xbclas poleks olnud h\xc3\xa4id abistajaid._NEWLINE_Aastal 1820 suri S\xc3\xb8ren Georg Abel 48-aastasena. Matustel j\xc3\xb5i lesk end k\xc3\xb5igi n\xc3\xa4hes t\xc3\xa4is ja l\xc3\xa4ks avalikult sulasega voodisse. Ta l\xc3\xa4ks elama pastorite leskedele ette n\xc3\xa4htud Lunde tallu, kus ta elas oma surmani 1846. Nad elasid koos \xc3\xbche talut\xc3\xb6\xc3\xb6lisega, kes seda talu pidas. Koos emaga elas seal mitu pastori poega ning said seal mitu last v\xc3\xa4ljaspool abielu.'